Meisie voor Pta-skool raakgeryArgieffoto: memyselfaneye (Pixabay) Chris Botha, woordvoerder van Netcare 911, het gesê die meisie het die straat by ŉ voetgangeroorgang oorgesteek toe die voorval gebeur het. Volgens Botha het die bestuurder van die voertuig van die toneel af weggery. “Paramedici het gevind dat die meisie ernstige beserings opgedoen het. Sy is op die toneel behandel voordat sy na ŉ nabygeleë hospitaal gehaas is,” het hy gesê. Leon Bantjes, die skoolhoof, het aan Maroela Media gesê dit is in die stadium nie duidelik hoe ernstig die meisie beseer is nie. Die skool wag nog vir terugvoer van haar ouers. “Ons het onmiddellik ná die voorval ondersoek ingestel oor wat presies gebeur het. In hierdie stadium kan ons bevestig dat daar wel puntsmanne aan diens was. Volgens die inligting wat ek tans het, was dit ŉ minibus-taxi wat haar raakgery het. Die voorval sal verder ondersoek word.” Bantjes wou nie dadelik die leerder se naam bekendmaak nie.